LORD DUNSANY 
(1878-1957) 


Pair englez, membru al 
Camerei Lorzilor, Edward John 
Morelon Drax Plunkett a fost al 
18-lea Baron Dunsany a cărui 
familie locuia în Ţinutul Meath, 
nord-vest de Dublin. A luptat în 
războiul cu burii şi a fost rănit în 
Primul Război Mondial. Excelent 
jucător de şah, Lord Dunsany a 
fost şi unul dintre cei mai 
cunoscuţi campioni irlandezi ai 
sportului minții; proza sa, 
„Gambitul celor trei marinari”, 
este considerată una din cele 
mai bune povestiri despre şah. 

Dunsany a fost unul dintre iniţiatorii genului fantasy, 
alături de William Morris şi George MacDonald. Ca 
dramaturg, a scris cinci piese de teatru, simultan, puse în 
scenă pe Broadway. A scris peste 70 de cărţi, multe cu o 
simplă pană de gâscă, altele dictate soţiei. Începând cu 
anul 1905, Dunsany scrie ciclul de povestiri „Gods of 
Pegana” (Zeii Peganei), „Venirea Mării” (Comming of the 
Sea) fiind povestirea care deschide acest ciclu. Cea de-a 
doua povestire, „Mireasa Centaurului” (The Bride of the 
Man-Horse) face parte din volumul de povestiri „The Book 
of Wonder”, scrise în perioada 1912-1918. 

Povestirile magice ale lui Dunsany descriu lumi idilice, 
fantastice şi universuri fabuloase, departe de realitatea din 
stradă. Toate acestea pot fi rezumate foarte bine prin 
cuvintele lui H.P. Lovecraft, mare maestru al imaginarului 
şi admirator înflăcărat al lui Dunsany: „Cu adevărat 
imaginativ, el este un talisman şi o cheie ce deschide 

grandioase depozite de vise”. 


MIREASA CENIAURULUI 


LORD DUNSANY 


Ţ: prima dimineaţă a celui de-al douăsutecincizecilea an 


al său, Shepperalk - Centaurul se duse la cufărul de aur 

în care se găsea Comoara Centaurilor, luă amuleta pe 
care tatăl său, Jyshak, o făurise în anii tinereţii din aur 
masiv şi-o împodobise cu opale primite de la gnomi; o 
prinse la încheietura mâinii şi, fără să mai zăbovească, 
părăsi sălaşul-peşteră al mamei sale. Luă cu el şi acea 
trâmbiţă a centaurilor, faimosul corn de argint, care la 
timpul său îngenunchease şaptesprezece cetăţi ale Omului. 
Vreme de încă douăzeci de ani, cât ţinuse fabulosul război 
al centaurilor, aceasta trâmbiţase peste salba înstelată a 
zidurilor, la Asediul Tholdenblarnei, citadela Zeilor, de 
unde, fără să fie dovediţi de nici o forţă a armelor, se 
retrăseseră încet, învăluiţi în nori de praf, din faţa celui din 
urmă miracol al acestora făptuit la disperare în ultima lor 
armurărie. 

Luă trâmbiţa şi porni la drum, iar maică-sa doar oftă şi-i 
dădu voie să plece. Ea ştia că în ziua aceea el nu se va mai 
adăpa din pârâul care cobora peste terasele Varpa Niger, 
ţinutul străjuit de munţi; că nu va hoinări până la apus şi 
nici nu se va întoarce la peşteră să doarmă pe paiele aduse 
de râuri încă necunoscute de Om. Maică-sa ştia că ceea ce 
se petrecea cu el se întâmplase şi cu tatăl său, şi cu Goom, 
tatăl lui Jyshak, şi tot aşa, încă de pe vremea zeilor. De 
aceea, ea doar oftase şi îl lăsase să plece. 

leşind din peştera părintească, Shepperalk - Centaurul 
se duse la pârâu şi, înconjurând stânca, văzu câmpia 
întinsă strălucind la picioarele sale. Vântul toamnei care 
poleise lumea, grăbind pe pantele munţilor, bătea răcoros 
peste coapsele sale dezgolite. Îşi înălţă capul şi fornăi. 

„Sunt un centaur!”, strigă el şi, sărind din stâncă-n 
stâncă până în vale, lăsă în spate pentru totdeauna munţii 

Athraminaurieni. inta sa era Zretazoola, cetatea 
minunatei Sombelene. 

Ce legendă a frumuseţii ei nepământene răzbătuse peste 
câmpii, până în munţii Athraminaurieni, leagănul fabulos 
al neamului centaur, nu avem ştiinţă. Ştim doar că în 
sângele bărbatului există un fior inexplicabil care aduce 
vești despre frumuseţe, oricât de departe s-ar afla, aşa 
cum este găsit plutind pe mare lemnul din insule neştiute. 
Acest fior ce vine din străfundul fiinţei sale, din vechime, îl 
scoate din păduri şi îl ia de pe dealuri pentru că bărbatul 
ascultă întotdeauna de cântecul străvechi. Se prea poate 
ca legendarul sânge al lui Shepperalk să fi strigat atunci, 
în munţii singuratici, departe, la capătul lumii, acolo unde 
crepusculul destăinuia zvonuri numai liliacului. Cert era că 
întâi şi-ntâi - cu toate că între ei se întindeau toate 
câmpiile, râurile şi munţii oamenilor - înălţase capul înspre 
cetatea Zretazoola, locul templului în care sălăşluia 
Sombelene. 

Când copita centaurului atinse iarba pământului moale 
adus de ape, suflă cu bucurie în trâmbiţa de argint, se 
cabră fericit şi galopă leghe în şir, iar în timp ce alerga 
întrecându-se cu vântul, o pace senină îi cuprinse sufletul. 
Îşi cobori capul în parfumul florilor, apoi îl ridică aproape 
de stelele nevăzute, se năpusti peste regate şi păşi peste 
râuri. Însă voi, cei care trăiţi în oraşe nu veţi putea 
înţelege vreodată ce simţea el în goana sa. Aflaţi doar că 
se simţea puternic precum turnul din Bel-Narana; mai 
strălucitor decât palatele din voaluri de borangic pe care 
Zâna Păianjen le ridicase între paradis şi mare, de-a lungul 
coastei Zithului; şi se mai simţea iute ca pasărea ce se 
întrece în zbor cu dimineaţa pentru a cânta pe turnurile 
cetăţii înainte de ivirea zorilor. Călătorea înfrățit cu vântul. 
Bucuros ca un cântec. Fulgerele strămoșilor, Zeii Cei 
Tineri, începură să se amestece cu sângele său. Copitele 
tunară... 

Ajunse în oraşele oamenilor şi toţi oamenii tremurară 
pentru că îşi amintiră de vechiul şi legendarul război. 
Înspăimântaţi de noi bătălii se temeau pentru neamul 

Omului. Şi nu muza Clio le povestise despre aceste 
războaie. Istoria nu le cunoaşte. Dar ce importanţă ar mai 
avea aceasta? Chiar dacă nu toţi dintre noi am stat în 
preajma unui istoric, cu siguranţă fiecare am ascultat 
basme şi legende pe genunchii mamei... 

De aceea nu era unul să nu se teamă de războaie 
năprasnice când îl văzură pe Shepperalk năpustindu-se pe 
străzile cetăților. Aşa trecu el din cetate în cetate. 

Noaptea se culca ostenit prin stufărişul mlaştinilor sau 
prin tufişurile pădurilor; înainte de zori se ridica 
triumfător, se adăpa pe întuneric din vreun râu, grăbea 
spre un loc înalt pentru a prinde răsăritul şi trimitea spre 
soare-răsare ecoul trâmbiţei sale. Şi aşa zorile se iveau, 
câmpiile se luminau din nou, la fel şi vântul cu râs zglobiu, 
şi oamenii, şi frica lor, şi cetăţile lor mici. După toate 
acestea se luminau marile râuri. imensele întinderi şi 
uriaşele dealuri, apoi alte pământuri şi celelalte oraşe ale 
oamenilor... 

Străbătu regat după regat fără să-şi piardă suflarea... 

Clopotele răsunară în măreţele turnuri,  înţelepţii 
cercetară pergamentele, astrologii căutară semne rele în 
stele iar bătrânii profeţiră... 

Nopțile îi aduseră somnul, iar zilele îi luminară drumul 
până când ajunse în ţinutul Athalonienilor cei care locuiau 
la marginea câmpiei lumeşti; se găsea din nou pe tărâmuri 
de legendă, la capătul lumii, unde lumina se îngemăna cu 
întunericul. Un sentiment puternic îi străbătu inima 
neobosită deoarece ştia că se apropiase de Zretazoola, 
cetatea Sombelenei. Ziua se sfârşea, iar norii colorați cu 
seara se rostogoleau peste câmpii înaintea sa; el galopa în 
ceața lor aurie, iar când aceasta ascunse totul vederii, 
visurile din inimă se treziră şi, melancolic, în acele locuri 
fabuloase, potoli şoaptele care răzbăteau de la Sombelene. 


Ea sălăşluia (îi spusese noaptea, în taină, liliacului) 
într-un mic templu pe malul pustiu al unui lac. Un pâlc de 
chiparoşi o ascundea de ochii cetăţii, de Zretazoola, cel cu 
drumuri abrupte. În faţa templului se ridica mormântul ei, 
tristul ei cavou al apelor, cu uşa deschisă, ca o prevedere 
atunci când splendida ei frumuseţe şi tinereţea sa 
nesfârşită ar naşte motive de erezie printre oameni, căci 
râvnita Sombelene era nemuritoare doar prin frumuseţea 
şi originea ei divină. Tatăl ei fusese centaur şi semizeu iar 
maică-sa, fiica unui leu din desert, şi al Sisu care 
păzeşte piramidele; ; 
Sombelene era mai mult 
legendă decât femeie. 
Frumusețea ei era un vis, 
era un cântec: visul de o 
viață al vrăjitelor 
picături de rouă şi 
cântecul păsării fără 
moarte, gonită departe 
de casă de o furtună 
stârnită în Paradis. 
Răsărit după răsărit şi 
apus după apus nu i-ar fi 
putut egala frumuseţea; 
nici o târâtoare de pe 
pământ şi nici măcar 
stelele de pe cer nu şi 
cunoşteau taina; poeţii 
nu o cântaseră... 

Era singură şi 
neprihănită. 

Leii nu o curtau pentru că se temeau de puterea ei, iar 
zeii nu îndrăzneau să o iubească deoarece ştiau că este 
muritoare. 

Aceste lucruri i le şoptise noaptea, liliacului. Acesta 
fusese şi visul din inima lui Shepperalk când galopase, 
orbit, prin ceaţă. 

Dintr-odată sub copitele sale, în întunericul câmpiei, 

apăru valea tărâmurilor de legendă unde, strălucind în 
noapte, se adăpostea Zretazoola. Iute şi viclean cobori prin 
capătul văii şi intră în cetate pe poarta ce se înălța spre 
stele, galopând pe străzile înguste. Mulţi dintre cei stârniţi 
de zarva lui, care îşi arătară chipul la ferestre, fuseseră 
cântaţi în vechi poeme. Shepperalk nu zăbovi pentru a-i 
saluta sau pentru a răspunde provocărilor venite din 
turnurile de război, ci străbătu ca un fulger poarta păzită 
şi, precum Leviathan sărind asupra unui vultur, plonjă în 
apa dintre templu şi mormânt. Galopă orbeşte pe scările 
templului cu privirea înceţoşată, o prinse pe Sombelene de 
păr, neîmpietrit încă de frumuseţea ei, şi o luă cu el, sărind 
peste prăpastia fără sfârşit în care apele lacului cădeau 
uitate, ducând-o nu se ştie unde, pentru a-i fi sclav în toate 
secolele ce-i vor fi hărăzite neamului său. 

Şi înainte de a se face nevăzuţi, trei sunete răsunară din 
cornul de argint al centaurilor. 

Era cântecul său de nuntă. 


Traducerea: 
Bogdan Fofircă şi 
Mircea Cărbunaru 


